Vervatoxa HDPyî Ebru Gunay kombîyayîşê çapemenîye de Amed de qisey kerd û rojdem ercna.
Qiseykerdişê Gunaye ra beşêk wina ya:
''Darbeya 12ê Êlule ra 40 serrî derbaz bîyî. Kerdişê 12ê Êlule AKP û Erdoganî rê mîras mendî. AKP bi îtîfaqanê xo yê hêzanê tarîyan hîşmendîya darbe xorinêr keno. Ma vera na hîşmendîye xo ver danê. Na hîşmendîya darbekere ra meseleya kurdan çareser nêbena.
Kombîyayîşê mabênê Îran û Tirkîya de seba şerê vera kurdan bire ameye dayene. Nê dewlete seba ke verê kurdan bigêrê hemkarî kenê.
Ma venga kurdan danê ke vera nê îtîfaqan hîsger bibê. Tarîx kurdan rê yewîya neteweyîye ferz keno. Ê kurdê ke mabênê dewletan de benê hacet tarîx do înan efû nêkero.
Ma zîyaretê Nêçîrvan Barzanîyî yê Anqara nêzdî ra teqîb kerd. Ma pebeyê ci yo ke Hukmatê Herêmî têkilîyanê xo yê dîplomatîkan de seba çareserîye rolê xo bîyaro ca û vera ê kesanê ke yewîya kurdan xeripnenê tewirê xo bimojnê.
Heta ke meseleya kurdî nêra çareserkerdene nê welatî de hêzê darbe î îtîfaqê gemarinî benê xorin, komel xeniqnenê. Nêçareserkerdişê meseleya kurdan beno sebeb ke bingeyê faşîzmî amade bibo, çimeyê ekonomîkî seba şerî bêrê xerckerdene û ekonomî birijo.
Bingeyê biranê şer û operasyonan de polîtîkaya tecrîdî esta. Her ke tecrîd beno giran şer zî beno giran. Îtîfaqo gemarin pîl beno.''
